Eelnõu
NARVA LINNAVOLIKOGU
MÄÄRUS

Narva                                                                                                     	__.__.____nr ____

Narva Linnavolikogu 26.03.2015. a määruse nr 6 
„Pedagoogide töötasustamise kord“ muutmine
Määrus kehtestatakse kohaliku omavalitsuse korralduse seaduse § 6 lõike 2 alusel
§ 1. Määruse muutmine
Narva Linnavolikogu 26.03.2015. a määruses nr 6 „Pedagoogide töötasustamise kord“ tehakse järgmised muudatused:
(1) Määruse § 4 lõige 4 muudetakse ja sõnastatakse järgmises redaktsioonis:
„(4) Koolieelse lasteasutuse õpetajale (sh eesti keele õpetajale, muusika-, liikumis- või ujumisõpetajale) ja tugispetsialistile (logopeedile, eripedagoogile, defektoloogile ja lasteaiapsühholoogile) kehtestatakse kuutöötasu alammäär 840 eurot.“
(2) Määruse § 5 muudetakse ja sõnastatakse järgmises redaktsioonis:
„(1) Käesoleva korra paragrahvi 3 lõikes 1, paragrahvi 4 lõikes 1 toodud kuutasu määrad rakendatakse kõrgharidusega juhtide ja pedagoogide puhul.
(2) Käesoleva korra paragrahvi 3 lõikes 1 toodud keskeriharidusega juhi kuutöötasu määr ja käesoleva korra paragrahvi 4 lõikes 1 toodud kvalifikatsiooninõuetele vastava keskeriharidusega pedagoogi kuutöötasu määr on 6,5% võrra madalam sõltuvalt õpilaste samast arvust kõrgharidusega juhi kuutöötasu määrast ja sama ametijärku omava kõrgharidusega pedagoogi kuutöötasu määrast. Kuutöötasu määra ümardatakse lähima ülemise täisarvuni“.
(3) Kvalifikatsiooninõuetele mittevastavatel ja pedagoogilistel ametikohtadel töötavatel isikutel (välja arvatud paragrahvi 4 lõikes 4 nimetatud õpetajad ja tugispetsialistid) on kuutöötasu alammäär 500 eurot.“
(3) Tunnistatakse kehtetuks määruse § 6.
(4) Määruse § 7 lõike 1 punkt 1 muudetakse ja sõnastatakse järgmises redaktsioonis:
„1) lisatasu täiendavate tööülesannete täitmise ja tulemusliku töö eest, erivajadustega laste eriasutustes, mitte-eesti kasvatus- ja õppekeelega asutustes eesti keelt vähemalt C1-tasemel valdava (või haridust eesti keeles omandanud) eesti keele õpetajale või lapsi eesti keeles kasvatava või õpetava isikule ning kvalifikatsiooni ja muude tööeripära iseloomustavate näitajate alusel.“
§ 2. Rakendussätted
(1) Kui määruse jõustumisel on pedagoogile määrusega kehtestatud kuutöötasu määr tema kuutöötasu tegelikust määrast madalam, säilitatakse pedagoogile kuutöötasu määr seni kehtivas suuruses.
(2) Määrus jõustub 01.09.2017. a.





Aleksandr Jefimov
Linnavolikogu esimees

Narva Linnavalitsus
Peetri 5
20308 NARVA		21.06.2017. a nr 3.1-19/11
Õ I E N D
Määrus kehtestatakse kohaliku omavalitsuse korralduse seaduse § 6 lõike 2 alusel
Määruse eelnõu kohaselt suurendatakse Narva lasteaiaõpetajate ja tugispetsialistide (edaspidi õpetajad) töötasu määrad kuni 840,00 eurot kuus. Muudatuse põhjuseks on Vabariigi Valitsuse        06. veebruari 2015. a määruse nr 16 “Riigieelarve seaduses kohaliku omavalitsuse üksustele määratud toetusfondi vahendite jaotamise ja kasutamise tingimused ja kord” muudatus, millega määrust täiendatakse koolieelsete lasteasutuste õpetajate tööjõukulude toetuse meetmega. Määrust muudeti Vabariigi Valitsuse 29.06.2017. a istungil. Kohaliku omavalitsuse üksusele antakse toetust juhul, kui lasteõpetaja töötasu alammäär on 2017. aasta 1. septembrist vähemalt 840 eurot. Toetuse eesmärk on motiveerida kohaliku omavalitsuse üksusi lasteaiaõpetajate töötasu alammäära tõstmisel. Toetuse aluseks on määruses selleks aastaks sätestatud lasteaiaõpetaja töötasu alammäära ja kohaliku omavalitsuse  2017. aasta 1. aprilli seisuga kehtinud munitsipaallasteaia õpetaja töötasu alammäära vahe, mis korrutatakse munitsipaallasteaedade lasteaiaõpetajate ametikohtade arvuga toetuse andmise aasta eelneva aasta 10. novembri seisuga. Lasteaiaõpetajate ametikohtade hulka on arvatud kõik haridus- ja teadusministri 11. septembri 2015. a määrusega nr 42 „Koolieelse lasteasutuse personali miinimumkoosseis“ kehtestatud munitsipaallasteaedade lasteaiaõpetajate ametikohad. Kohaliku omavalitsuse üksused, mille lasteaiaõpetajate töötasu alammäär on eesmärgist madalam, saavad toetust arvestusega, et 2017. aastal jääb vahest 15% nende kanda.

Alates 01.09.2017. a õpetajatele (seisuga 01.01.2017. a 356,250 ametikohta) kehtestatakse kuutöötasu määr 840 eurot ehk 80% kooliõpetaja töötasu alammäärast. Vastavuses enne kehtiva õpetaja ametijärguga kuutöötasu mära kaalutud keskmine tõus moodustab 136 eurot ehk 19,3%. Rahandusministeeriumi veebilehel 02.06.2017. a avaldatud eelandmete kohaselt nähakse 2017. aastal eeltoodud kulude katteks ette 220 529 eurot, sellest riik eraldab 187 450 eurot (85%) ja Narva linna omaosalus moodustab 33 079 eurot (15%). Antud finantseerimine katab vaid “pedagoog“ ametijärku omavate kõrgharidusega õpetajate tööjõukulu vahet, võttes arvesse kehtivat (715 eurot) ja alates 01.09.2017. a jõustuva (840 eurot) õpetaja kuutöötasu alammäära ning lasteaiaõpetajate ametikohtade arvu seisuga 10.11.2016. a EHIS-e andmetel. Sellest tulenevalt on vajalik lisafinantseerimine summas 39 242 eurot selleks, et tagada kuutöötasu määra tõusu kuni 840 euroni kõikidele õpetajatele (ka kvalifikatsiooninõuetele mittevastavatele õpetajatele, kes töötavad pedagoogilistel ametikohtadel). Seega 2017. a kogufinantseerimine moodustab 259 771 eurot, sellest riigipoolne toetus on 187 450 eurot ja Narva linna omaosalus on 72 321 eurot.

Määruse eelnõuga tunnistatakse kehtetuks pedagoogide töötasustamise korra § 6, millega tehakse järgmised muudatused töötasu määrade suurendamise võimaluste osas:
1) tunnistatakse kehtetuks erivajadustega laste eriasutuse juhi ja erivajadustega lapsi kasvatava või õpetava lasteaiaõpetaja kuutöötasu määra 10% võrra suurendamise võimalust;
2) tunnistatakse kehtetuks mitte-eesti kasvatus- ja õppekeelega asutustes eesti keelt vähemalt C1-tasemel valdava (või haridust eesti keeles omandanud) eesti keele õpetaja, samuti lapsi eesti keeles kasvatava või õpetava pedagoogi kuutöötasu määra suurendamise võimalust           kuni 25%;
3) tunnistatakse kehtetuks töötasu määrade suurendamise võimalust 20% võrra kvalifikatsiooni ja muude tööeripära iseloomustavate näitajate alusel.
Muudetakse pedagoogide töötasustamise korra § 7 lõike 1 punkt 1, täiendades lisatasu määramise võimalust erivajadustega laste eriasutustes, mitte-eesti kasvatus- ja õppekeelega asutustes eesti keelt vähemalt C1-tasemel valdava (või haridust eesti keeles omandanud) eesti keele õpetajale või lapsi eesti keeles kasvatava või õpetava isikule ning kvalifikatsiooni ja muude tööeripära iseloomustavate näitajate alusel.

